Kia sa rozhodla ukázať prvé fotografie tretej generácie modelu Picanto už dva mesiace pred jeho výstavnou premiérou. Na obdiv tak v predstihu vystavila prácu dizajnérskych centier v Namyangu (Kórea) a vo Frankfurte.
Z technických informácií sme sa z tlačovej správy dozvedeli len o zmenách rozmerov. Rázvor náprav narástol o 15 mm na 2400 mm. Natiahol sa aj zadný previs, zatiaľ čo predný bol o niečo skrátený. Celková dĺžka však ostala nezmenená (3595 mm).
V interiéri kórejská automobilka výrazne neprekvapila. Dotykový displej vysunutý do priestoru nám predviedla už v modeli Rio. Aspoň mierne agresívnejší nádych dáva autu červená kontrastná farba. Na viac detailov si musíme ešte počkať. Picanto nám Kia prvýkrát naživo predvedie v Ženeve.